SKRIFTLIG FORESPØRGSEL P-1527/98

af Konstantinos Hatzidakis (PPE) til Kommissionen

(11. maj 1998)

Om: Cyperns fuldstændige deltagelse i førtiltrædelsesproceduren

Cypern er et af de elleve kandidatlande, der deltager i den førtiltrædelsesprocedure, som er indledt med Londonkonferencen, og der er stor sandsynlighed for fuldstændig og snarlig tiltrædelse, eftersom Cyperns meget gode økonomi, gode offentlige forvaltning og velfungerende demokratiske stat gør det muligt for landet at opfylde samtlige kriterier, som Det Europæiske Råd fastlagde i København i juni 1993, hvilket Kommissionen også selv bekræfter i sin Agenda 2000.

Kan Kommissionen på baggrund af ovenstående oplyse, hvilke konkrete foranstaltninger, den agter at iværksætte, for at Republikken Cypern rettidigt kan forberede sig til sin kommende tiltrædelse af EU, og hvilken strategi den agter at følge i de kommende uger og måneder med henblik på så hurtigt som muligt at nå denne målsætning?

Kan Kommissionen under henvisning til konklusionerne fra topmødet i Luxembourg den 12.-13. december 1997 vedrørende den særlige tiltrædelsesstrategi for Cypern, hvori det udtrykkeligt hedder, at Cypern har mulighed for at deltage i visse fællesskabsprogrammer på samme måde som de øvrige kandidatlande, bekræfte, at Cyperns deltagelse i det 5. rammeprogram for forskning og teknologisk udvikling vil komme i stand samtidig med de andre kandidatlandes?

Kan Kommissionen oplyse, hvordan den nuværende situation ser ud med hensyn til påtagelsen af forpligtelser, betalinger og udnyttelsen af bevillinger, som udbetales på grundlag af finansieringsprotokollerne mellem EU og Cypern? Hvis disse bevillinger ikke udnyttes fuldt ud, hvilke foranstaltninger har Kommissionen truffet eller påtænker at træffe med henblik på rettidigt at nå dette mål? Hvis der er fare for, at nogle af disse bevillinger går tabt, vil de da eventuelt kunne anvendes til f.eks. Cyperns deltagelse i visse fællesskabsprogrammer eller fællesskabsaktioner på samme måde som for de øvrige tiltrædelseslandes vedkommende, som det udtrykkeligt hedder i konklusionerne fra Det Europæiske Råd i Luxembourg?

Svar afgivet på Kommissionens vegne af Hans Van den Broek

(25. juni 1998)

I overensstemmelse med den særlige førtiltrædelsesstrategi for Cypern, som Det Europæiske Råd blev enig om i december 1997, er Kommissionen i færd med at arbejde hen imod Cyperns deltagelse i adskillige aktiviteter og programmer på samme grundlag som for de central- og østeuropæiske ansøgerlande.

Hvad angår cypriotisk deltagelse i det femte rammeprogram, er Kommissionen for tiden ved at udarbejde en meddelelse til Rådet vedrørende en rådsbeslutning om en fuldstændig inddragelse af Cypern og de central- og østeuropæiske ansøgerlande i dette program.

Med hensyn til det finansielle samarbejde mellem Fællesskabet og Cypern er situationen den, for så vidt angår forpligtelser, betalinger og udnyttelse af bevillinger, at der er fuldt ud disponeret over den første og anden protokol, og at alle pengene er udbetalt. For den tredje protokols vedkommende er procenten af indgåede forpligtelser og udbetalinger henholdsvis 77 % og 58 %. Den fjerde finansprotokol, der blev undertegnet den 30. oktober 1995, er nu ved at blive gennemført. Eftersom protokollen udløber ved udgangen af indeværende år, har den cypriotiske regering anmodet om en forlængelse af denne protokols gyldighed med endnu et år, og Kommissionen har igangsat de nødvendige procedurer med henblik på at få godkendt dette i tide.

For så vidt angår anvendelsen - med henblik på overtagelse af den gældende fællesskabsret - af midler i finansprotokollen, der er øremærket til projekter, der skal fremme en løsning af øens problem (12 mio. ECU) eller til projekter til fordel for de to kultursamfund (5 mio. ECU), og som der endnu ikke er indgået forpligtelser for, mener Kommissionen, at det oprindelige formål med disse beløb bør respekteres i den nuværende fase, set på baggrund af behovet for at holde alle de kanaler åbne, der kan bidrage til at fremme kontakterne mellem de to samfund.